Gerardus Vossius Borchlonius
Vide etiam paginam fere homonymam: Gerardus Vossius. Gerardus Vossius Borchlonius, natus circa annum 1547 Borchlonii et mortuus anno 1609 in urbe Leodii, erat humanista et sacerdos catholicus Leodiensis. Non est confundendus cum Gerardo Vossio, humanista Leidensi Batavo. Ortus erat e vetere stirpe cui nomen Vuskens (Vulpes), oriunda e comitatu Lossensi, nunc provincia Limburgi in Flandro-Belgica et tunc temporis provincia Principatus episcopalis Leodiensis. Studia sua perfecit in Studio Generali Lovaniensi ab anno 1564, e quo evasit ut magister artium, postea sacerdotio auctus est. Docuit in urbe Leodii rhetoricam. Postea Romam ivit, qua in urbe multos homines eruditos necnon papam Gregorium XIII novit. In patria sua Leodensi multa munera ecclesiastica accepit, fuit praepositus capituli Nostrae Dominae in urbe Tungrorum. Diu remansit Romae et in fine vitae petivit Leodium qua in urbe vita functus est. Fratrem suum Hermanum Vuskens, burgimagistri urbis Hasselti, in principatu Leodensi, omnium bonorum heredem instituit.